Kūdras ieguve īpašuma “Pleces purvs” daļā “Pleces purvs papildizpēte”

Aizputes pagastā Dienvidkurzemes novadā

(AS LVM)

Ietekmes uz vidi novērtējuma sākotnējā sabiedriskā apspriešana

PROTOKOLS

Rīgā, 2024.gada 21.februārī plkst. 12:00

Aizputes un Cīravas pagastu apvienības pārvaldē

Ziedu ielā 2, Rokasbirze, Aizputes pagasts

**Sanāksmi vada:** Valdis Felsbergs, SIA “Enviroprojekts”

**Sanāksmes dalībnieki:**

* Andris Petrovics, Dienvidkurzemes novada pašvaldības Aizputes un Cīravas pagastu apvienības pārvaldes vadītājs,
* trīs interesenti no sabiedrības (dalībnieku saraksts pieejams pēc pieprasījuma).

**Valdis Felsbergs** uzsāk sanāksmi un iepazīstina sanāksmes dalībniekus ar sanāksmes kārtību un dalībnieku iespējām uzdot jautājumus un iesaistīties diskusijā. Dalībnieki tiek informēti, ka sanāksme tiek ierakstīta, un pēc sanāksmes būs pieejams sanāksmes ieraksts un protokols. Nodod dalībniekiem pieraksta lapu.

**Valdis Felsbergs** sniedz prezentāciju par paredzēto darbību un tās ietekmes uz vidi provizorisko vērtējumu.

**Valdis Felsbergs** atklāj jautājumu un diskusiju sadaļu.

**Andris Petrovics.** Kad uzsāks paredzēto darbību?

**Valdis Felsbergs**. Līdz tai jāpabeidz IVN, plānots 2024.gadā, jāiegūst visi nepieciešamie saskaņojumi, LVM konkursa kārtībā jāizraugās paredzētās darbības veicējs: agrākais varētu būt 2026.gads.

**Dalībnieks.** Vai 140 000 m³ gadā iegūs tikai papildu platībā?

**Valdis Felsbergs**. Jā, šis IVN ir jaunajai paredzētajai darbībai papildu platībā, nevis visam purvam, kurā ieguve jau notiek.

**Dalībnieks.** Es 34 gadus nostrādāju uzņēmumā, kurš iegūst kūdru purva esošajā ieguves platībā. Tādu daudzumu iegūt papildu platībā nav iespējams.

**Valdis Felsbergs**. Ietekmes uz vidi novērtējumu vienmēr veic pēc maksimālās piesardzības principa teorētiski maksimālajai darbībai ar attiecīgi maksimālu ietekmi uz vidi. Reāli iegūs tik, cik spēs un cik būs pieprasījums, un tas būs mazāk par šo IVN vajadzībām izraudzīto maksimālo skaitli, attiecīgi arī ietekmes būs mazākas.

**Dalībniece.** Kad notiek pašreizējā ieguve vējainā laikā pie atbilstoša vēja virziena, manā īpašumā viss noklājas ar kūdras putekļiem. Noteiktos apstākļos būtu jāierobežo šī darbība, lai neradītu kaitējumu apkārtējiem iedzīvotājiem.

**Dalībnieks.** Kūdras ieguve jāpārtrauc, ja vēja ātrums pārsniedz 12 m/s.

**Valdis Felsbergs**. Normatīvie akti regulē mikroskopiskos putekļus PM10 un PM2,5, kuri ir kaitīgi veselībai. Acīmredzamie putekļi rada neērtības un netīrību, bet nekaitē veselībai, tāpēc likumā noteiktu robežlielumu tiem nav, bet IVN vērtēsim un ieteiksim ierobežot arī neērtības iedzīvotājiem.

**Dalībniece.** Kā būs ar aizsargjoslu?

**Valdis Felsbergs**. Nekādus apgrūtinājumus jūsu īpašumā bez jūsu piekrišanas kaimiņš nevar iesviest. Ja būs nepieciešamība pēc aizsargjoslas jūsu īpašumā, par to būs jāvienojas ar jums, lai ieviestu šādu apgrūtinājumu zemesgrāmatā. Ja jūs nepiekritīsiet, paredzētā darbība būs jāatvirza no jūsu robežas, lai nekāds apgrūtinājums nerastos.

**Dalībniece.** Manā īpašumā ir servitūta ceļš. Vai to ir plānots izmantot?

**Valdis Felsbergs**. LVM līdzšinējais plāns ir izmantot tikai visus tos pašus piekļuves ceļus, kuri tiek izmantoti līdz šim. Jauni piekļuves ceļi patlaban netiek plānoti.

**Dalībniece.** Pa manu robežu iet novadgrāvis: vai to ir plānots tīrīt/padziļināt?

**Valdis Felsbergs**. Būs hidroloģiskais novērtējums, kurā noteiks vajadzības, kura esošā infrastruktūra ir pietiekama un kura un kā jāpārveido. Pagaidām nevaru atbildēt.

**Dalībnieks.** Kā ar biotopiem?

**Valdis Felsbergs**. IVN nav vēl uzsākts, provizorisks vērtējums pēc esošajiem datiem paredzētās darbības kaitējumu aizsargājamiem biotopiem neuzrāda, bet IVN vajadzībām sertificēti eksperti veiks padziļinātu novērtējumu dabā, iespējams, konstatēs kādu kaitējumu aizsargājamiem biotopiem un attiecīgi rekomendēs pasākumus šā kaitējuma samazināšanai.

**Dalībnieks.** Vai ir iespējams kontaktēties ar dabas ekspertu? Es tur blakus dzīvoju, labi zinu vidi.

**Valdis Felsbergs**. Tieši šobrīd eksperts purvu apseko, pēc sanāksmes es braucu viņam pakaļ: brauksim kopā un uzreiz ar viņu sakontaktēsieties.

**Andris Petrovics.** Kūdras ieguve izraisa ugunsbīstamību. Kūdras ciemats ir tieši blakus.

**Valdis Felsbergs**. Kūdrai nav raksturīga apdraudoša degšana ar atklātu uguni, bet gan pazemes gruzdēšana ar gaisa piesārņojumu. Šo risku un vajadzīgos drošības pasākumus vērtēsim ietekmes uz vidi novērtējumā.

**Dalībnieks.** Tur jau ir ļoti spēcīga materiālā bāze ugunsdzēsībai, un jau kādus 15 gadus nav dedzis.

**Valdis Felsbergs**. Un piekļuve ūdenim ir ļoti laba.

**Valdis Felsbergs**. Atgādina par atlikušo sākotnējās sabiedriskās apspriešanas procedūru līdz 29. februārim un gaidāmo nākamo – ietekmes uz vidi ziņojuma sabiedrisko apspriešanu –, un sanāksmi slēdz.

Sanāksme beidzas plkst. 12:32.

Protokolēja

**Valdis Felsbergs**

**Laika zīmogs: 22.02.2024 13:12:17 EET**

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**